次子瞻夜字韵作中秋對月二篇一以贈王郎二以寄子瞻  其二
作者：蘇轍
朝代：宋

paragraphs: 十年秋月照相思，相從祇有彭門夜。
露侵笳鼓思城闕，寒迫魚龍舞潭下。
厭厭夜飲歡自足，落落襟懷向人瀉。
秋深河來巨野溢，水乾樓起滕王亞。
北海孔公雖好客，河內寇尹那得借。
是非朝野忽紛紜，得喪芳菲一開謝。
明月多情還入門，流水何知空繞舍。
晨餐江市富鱣魴，夜宿山村足梨蔗。
坐隅鵩鳥不須問，牆外蝮蛇猶足怕。
婁公見唾行自乾，馮老尚多誰定駡。